Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 153

9. Módszertani ajánlások A Szakiskolai Fejlesztési Program élő idegen nyelvre vonatkozó kerettanterve különös hangsúlyt fektet a szakiskolai tanulók sajátos szociális és szocializációs körülményeire. Elsőrendű célkitűzésünk, hogy a szakiskolai nyelvoktatásban szemléletváltást érjünk el. A szemléletváltás elengedhetetlen feltétele az új módszerek, a kooperatív technikák (pár- és csoportmunka, forgócsoport stb.) és a projektmódszer bevezetése a nyelvórán. Ennek eredményeként a fentiekben már említett kommunikatív kompetenciák fejlesztése mellett előtérbe kerül a szociális kompetenciák fejlesztése. Emellett különös fontosságot kap a tanulók 2006/79/II. szám személyiségének fejlesztése, mely során jelentős szerepet játszik a problémamegoldó képesség és a konfliktusok kezelésének képessége. Módszereinkkel lehetőséget kell adnunk a tanulóknak arra, hogy minden lehetséges módon részt vegyenek a tanulás folyamatában, s ezáltal hatékonyabban alakíthassák azt. Nem szabad elfelejtenünk, hogy csak a hallás, csak az olvasás vagy csak az írás révén történő tanulás soha nem annyira hatékony, mint ezen lehetőségek kombinációja. A legfontosabb módszertani alapelvek tehát, amelyek elősegítik a tantervi cél, azaz a szakiskolások számára az idegen nyelvi kommunikatív kompetencia elsajátítását, a következők: – cselekvés általi tanulás, – sokcsatornás tanulás, – az egész személyiséget aktivizáló tanulás, – játékos tanulás. E módszerek révén minden tanulótípus lehetőséget kap arra, hogy a számára legkedvezőbb módon sajátíthassa el a tantervi tartalmakat, s egyben arra is, hogy aktívan részt vegyen a munkában, élvezze a tanulást. Nagyon lényeges, hogy a tanítás-tanulás tartalmait és módszereit úgy válasszuk meg, hogy a tanulók kedvüket leljék a nyelvvel való foglalkozásban, abban, amit tanulnak és abban is, ahogyan ezt teszik. Egy olyan közegben, ahol a jókedv dominál, könnyebb sikerélményhez jutni. A sikerélményre pedig minden tanulónak szüksége van. Ebből a szempontból (is) nagyon lényeges, hogy a tanulás folyamatát sok apró, logikusan egymásra épülő lépésre tagoljuk. A látványos, de bizonytalan siker helyett sokkal fontosabb a szerény, de biztos eredmény. Ha mindezekért a teljesítményekért dicséret jár, talán könnyebb a tanulóknak összegyűjteni az erejüket és nekivágni a következő feladatnak. Fontos tehát, hogy a tanár ne csak a hiányosságokra, kudarcra, hibákra reagáljon (többnyire negatívan, kevéssé építő módon), hanem elsősorban a pozitív eredményekre. Sokban hozzájárul a nyelvórák oldott hangulatához a hibákhoz való helyes hozzáállás. Ha elfogadjuk, hogy a hiba természetes velejárója a tanulási folyamatnak, akkor könnyebben toleráljuk azt. A tanulóknak mindenképpen lehetőséget kell adni arra, hogy kísérletezhessenek a nyelvvel, felfedezhessék és kijavíthassák hibáikat, s ezáltal (is) fokozatosan megtanulják a nyelvet a kommunikáció eszközeként alkalmazni. Tanuló és tanár számára egyaránt világosan el kell választani egymástól a gyakorló és mérési szakaszokat, s a gyakorló szakaszon belül azokat, amelyekben a korrekt nyelvhasználat a cél és azokat, amelyekben a kommunikatív szándék megvalósítása áll a középpontban. Ez utóbbi esetben hibának csak az számít, ami akadályozza a kommunikatív szándék megvalósulását. Fontos továbbá a tanításban a differenciálás, tehát olyan munkaformák kialakítása, melyek keretében a tanulók lehetőséget kapnak a nyelvvel való kísérletezésre, az egyéni képességek tükrében végzett és egyéni szándékok által vezérelt nyelvi cselekvésre. A különböző munkaformák (egyéni-, pár- és csoportmunka, valamint az állomásokon való tanulás, a projektorientált tevékenységek, a projektmunka stb.) révén a tanulók megélhetik a közösen végzett munka örömét, lehetőséget kapnak lemaradásuk behozására és egyéni képességeik kamatoztatására. Jelen tanterv nagy hangsúlyt helyez a projektmódszer meghonosítására a kerettantervhez illeszkedő, releváns alkalmazására a szakiskolai idegennyelv-oktatásban. A projektek célja a tanulók nyelvtanulási kedvének fenntartása, fokozása azáltal, hogy lehetőséget kapnak a nyelvtanulás örömének, a nyelvismeret hasznának közvetlen megtapasztalására, az iskolai és az iskolán kívüli valóság összekapcsolására a nyelv eszközével. A projektmódszer egyben kitűnő lehetőséget kínál a tanulók kompetenciáinak sokoldalú fejlesztésére. Kezdetben célszerű inkább kisebb, projektszerű 2006/79/II. szám ötleteket megvalósítani és a projektmunkát az idegen nyelvi órakeretbe integrálni. Később, a tanulók projektkompetenciájának növekedésével a projektek mind tartalmilag mind formailag egyre komplexebbé válhatnak. A receptív készségek fejlesztésénél nem szabad elfelejteni, hogy nem csak a totális értés (esetleg a szöveg lefordítása) lehet a cél. Sőt! Autentikus szövegek feldolgozása esetén sokszor elegendő, ha csak globálisan értjük meg egy szöveg üzenetét, vagy csak bizonyos információkat szűrünk ki belőle. A fejlesztés célja nem néhány szöveg mélyreható, alapos elemzése, hanem sok különböző fajtájú szöveg változatos módon történő feldolgozása. A szókincs a feldolgozásra kerülő témák kapcsán, illetve a szövegekből kerül a tanításba. Fontos, hogy a tanulók tudják, mely szavakat elég csak megérteni (receptív szókincs) és melyeket kell aktívan használni is (produktív szókincs). A receptív és a produktív szókincs között nincs éles határ, a szavak ide-oda „vándorolnak”. A receptív szókincs azonban természetszerűleg mindvégig nagyobb marad. A szókincs tanulása kapcsán fontosnak tartjuk megemlíteni az individuális, azaz az egy adott tanuló vagy tanulócsoport által ismert, használt szókészletet (melynek kiépítése és ismétlődő alkalmazása a tanulók és a tanár közös feladata), valamint a potenciális szókincset. A hatékonyabb szótanulás érdekében fontos megismertetni a tanulókkal a szókincs megtanulásának és ismétlésének lehetőségeit. A nyelvtani struktúrák tanítása során – a szókincshez hasonlóan – következetesen meg kell különböztetni azokat a szerkezeteket, amelyeket elég a tanulóknak csak megérteni, és azokat, amelyeket használniuk is kell. Ha a cél a nyelvtani szabályok tudatos alkalmazása, akkor minden esetben be kell tartani a fokozatosság elvét: recepció – reprodukció – rekonstrukció – produkció. A sikeres nyelvhasználathoz azonban sokszor elegendő, ha a tanuló egy adott nyelvtani szerkezetet csupán reprodukálni vagy rekonstruálni képes. A produktív készségeken belül a beszédkészség fejlesztésekor a nyelvi normáknak megfelelő kiejtés és intonáció tanítása során törekednünk kell arra, hogy a hangokat ne izoláltan, hanem értelmes összefüggésekbe ágyazva gyakoroltassuk. A kiejtés és a mondathangsúly gyakorlásakor elsősorban azokra a jelenségekre kell nagy hangsúlyt fektetnünk, melyek a magyar tanulók számára különösen nehezek. A produktív készségek fejlesztése során törekedni kell arra, hogy a tanulók a tanult nyelvi formákat egyre nagyobb mértékben spontán módon és rugalmasan is tudják alkalmazni. Ugyanakkor el kell fogadnunk, hogy nem minden tanuló szólal meg egyformán szívesen, illetve egyformán hamar. A bátortalanabb tanulókat nem szabad beszédre kényszeríteni, hanem ki kell várni, amíg egyéni nyelvtanulási tempójuk függvényében rövidebb vagy hosszabb idő után maguktól megszólalnak. A hallás utáni értés- és a beszédkészség fejlesztése során törekedni kell, hogy a meghatározó minta ne csak a tanár kiejtése, hanglejtése legyen, hanem azt egészítse ki autentikus hanganyaggal. A nyelvi minta mennyiségének növelése érdekében (is) célszerű a nyelvórát célnyelven tartani. Az egyes készségek és részkészségek fejlesztése történhet önállóan, de hosszú távon mindenképpen a készségek integrációja a cél. A fejlesztés mindig a receptív készségek irányából mutat a produktív készségek irányába. Ezt a célt nagyon jól szolgálja a projektmódszer. 2006/79/II. szám

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes